DA eis Motsoeneng se kopHlaudi Motsoeneng tydens die mediakonferensie in Johannesburg (19 April 2017). Foto: ANA Hlaudi Motsoeneng se perskonferensie is gronde dat die SAUK hom dadelik kan afdank, aangesien hy die openbare uitsaaier se gedragskode oortree het, het die DA Woensdag gesê. Dit volg nadat Motsoeneng, bygestaan deur sy ondersteuners, Woensdag in sy persoonlike kapasiteit ŉ maratonperskonferensie in Johannesburg gehou het waar hy onderneem om die dissiplinêre verhoor teen hom te “beveg” en te “wen”. Motsoeneng is by die openbare uitsaaier vervang ná ŉ verdoemende parlementêre ad hoc-komiteeverslag wat bevind het dat die vorige raad die SAUK wanbestuur het, wat tot die verlies van honderde miljoene rand gelei het. Die verslag is gevolg deur ŉ reeks hofsake, insluitend ŉ beslissing in 2015 deur die hooggeregshof dat Motsoeneng se aanstelling as uitvoerende bedryfsbeampte onwettig was. Die SAUK het homself intussen van Motsoeneng se uitsprake tydens die mediakonferensie gedistansieer. Phumzile van Damme, woordvoerder van die DA, het in ŉ verklaring gesê die tussentydse raad moet nou sonder versuim Motsoeneng se indiensmening kanselleer en die SAUK bevry van die man wat verantwoordelik is van die “diepliggende institusionele verrotting” by die openbare uitsaaier. “Om ŉ perskonferensie as ŉ werknemer van die SAUK te hou, sonder toestemming van die SAUK of sy bestuur, is ŉ doelbewuste poging om die SAUK te ondermyn en om negatiewe beriggewing uit te lok van die verskeie pogings wat aangewend word om die SAUK in die regte rigting te kry. Dit kan nie ongestraf bly nie,” het Van Damme gesê. “Motsoeneng word steeds verbind tot die gedragskode en die verskeie reëls en regulasies terwyl hy wag vir sy dissiplinêre verhoor. Volgens die SAUK se dissiplinêre kode is wangedrag gronde vir onmiddellike afdanking indien ŉ werknemer van die openbare uitsaaier doelbewus negatiewe beriggewing van die SAUK in die media veroorsaak.” Alhoewel die Wes-Kaapse hooggeregshof beslis het dat Motsoeneng nie ŉ amp by die SAUK mag beklee hangende die dissiplinêre stappe en/of die openbare beskermer se verslag tersyde gestel is nie, is hy nie afgedank nie. Hy het Woensdag erken hy is steeds ŉ werknemer van die SAUK, alhoewel hy verbied word om die perseel te betree. Van Damme het gesê hy bly dus ŉ werknemer “sonder portefeuljte” en ontvang ŉ maandelikse salaris van R350 000 om by die huis te sit. “Vorige rade het versuim om sterk teen Motsoeneng op te tree. Dit is tyd vir die SAUK se tussentydse raad om nou hul tande te wys en hul toewyding om die openbare uitsaaier reg te ruk, deur Motsoeneng af te dank,” het sy gesê. Die SAUK het homself Woensdag van Motsoeneng se omstrede uitlatings, dat die tussentydse raad geen geloofwaardigheid het nie, gedistansieer. Kaizer Kganyago, woordvoerder van die SAUK, het gesê die openbare uitsaaier gaan nie ŉ openbare gesprek met Motsoeneng aanknoop nie. “Die raad sal nie deur die media met hom kommunikeer nie en gaan dus nie reageer nie. Die raad sal direk met hom kommunikeer as ŉ werknemer. Die raad het ses maande om dinge by die SAUK reg te ruk, insluitend die finansies en dat diensverskaffers betaal moet word.” Motsoeneng het tydens die perskonferensie ook sy volle ondersteuning toegesê aan Nkosazana Dlamini-Zuma, wat haar oog het op die presidensie. Hy het bygevoeg hy sou self die presidentskap kon wen as hy sou besluit om homself verkiesbaar te stel. “Baie mense is lief vir my. Ek kan 20 miljoen mense mobiliseer. Die meerderheid van mense, waar ek ook al gaan, sê ek moet iewers lei. Aan diegene wat wil hê ek moet die president word, sê ek dat dit nie ŉ geheim is nie dat ek ŉ vrou [vir die presidensie] ondersteun. Ek sal my nie nou vir die presidensie verkiesbaar maak nie. Ek fokus nou op die SAUK en almal wat my hulp nodig het,” het Motsoeneng verklaar. Lees alle vorige berigte oor Hlaudi Motsoeneng op Maroela Media.